《同人冒雨寻白兆山桃花岩中途雨甚小憩山寺被酒有怀太白 其一》
清代·左宗植

残宵闻轻雷，破晓辨游躅。老筇动高兴，意行复谁促。

濛濛城西动，野水带寒玉。东风信马蹄，洲草萋已绿。

连畦平衍尽，复岫岖嵚续。阴霾湿危空，线路瞰幽谷。

回风吹雨来，万壑响琴筑。平生谪仙人，高歌在林麓。

粉房望咫尺，不得骋吾足。置此下山去，山中酒应熟。

作者简介：（1804—1873）湖南湘阴人，字仲基，一字景乔。左宗棠兄。道光十二年举人，官内阁中书。与宗棠同有名于时。诗尚朴忌巧，精天文。有《慎庵诗钞、文钞》。